  Майя Бывальцева 4-тӥ тулыспалэ «Пельняньлэн дунневыл нуналэз» фестиваль улсын Пиналъёсты дышетонъя но ваньмон дырзэс радъянъя «Нуныкай» центрысь ӧнерчиос Ижкарын улӥсь нылпиос понна удмурт лулчеберетэн тодматонъя трос пумо мастер-классъёс радъязы. Со сярысь ивортэмын Кыккылолыкъя «Билингва» удмурт центрлэн сайтаз. Удмурт калыклэн лулчеберетэныз но кылэныз тодматскон ужрадэ, кык кылэз тодӥсь нылпиос сяна, котькуд мылкыд карись пыриськыны быгатӥз. Занятие вуэм пиналъёс арессыя 3 группалы люкиськыса ужазы. Центрысь ӧнерчиос пиналъёс понна тунсыко ужанрадлык дасязы — удмурт выжыкылэз пуктон, удмурт калык эктонъёс но шудонъёс, крезьгуро инструментъёсын тодматскон, горд сюйлэсь шулась пельнянь кутон, пельнянь вылтусо открытка лэсьтон но удмурт кылъёсын тодматскон. Центрамы аспӧртэм пумиськон ортчиз. Ӝыныезлэсь тросэз вуэм нылпиос нырысьсэ «Нуныкае» лыктэмын. Тросэзлэн анай-атайёссы мылкыд каро нылпиоссэс удмурт кыллы дышетыны Ольга Бикузина, ужрадлэн координаторезГалимовъёслэн семьяязы ӟуч кылын верасько, нылзы Кузебай Герд нимо нылпи садэ мыло-кыдо ветлэ. «Солы туж кельше пӧртэм удмурт ужрадъёсы пыриськыны. «Нуныкай» усьтӥськем сярысь ялонэз адӟыса, пумиськонэ вуыны малпамы, малы ке шуоно ужрад ватсаса тодон-валан басьтон инты луэ», — вера анайзы Ольга Галимова. Анна Галактионова занятиосы 5 но 7 аресъем нунокъёссэ ваиз. Пиналъёсын 3 аресозязы удмурт кылын гинэ вераськылӥм, нош нылпи садэ ветлыны кутскыса ӟучомизы. Потэ вылэм «берыктыны» семьяе анай кылэз, нылпиослэн огъёзъёсынызы удмурт кылын вераськыны луонлыкъёссы мед кылдысалзы Анна ГалактионоваТодады вайытом, туэ «Нуныкай» ужа «Удмурт кенешлэн» «Билингва. О практиках формирования двуязычия в современной городской среде» ӵектосэз улонэ пыӵатон улсын. 2017-тӥ арын проект Росси азьмуртлэн грантъёсъя фондэныз ялэм вожвылъяськонын вормиз, соин валче ужзэ азьланьтыны но паськытатыны луонлык кылдӥз. Кылем арын нылпиослы центр кар конкурсын утэм коньдон чотын ужаз. Дышем радлыкъя «Нуныкай» центр ужаны кутскоз вуоно арнянуналэ, 11-тӥ тулыспалэ, Кузебай Герд нимо гимназилэн юртаз (Петров нимо урам, 19). Ужрадэ пыриськыны ӧтё удмурт кылын вераськись яке валась 2-ысен 9 аресозь пиналъёсты. Занятиосы гожтӥськыны, группаослэн ужан радлыкенызы тодматскыны луэ центрлэн «ВКонтакте» вотэсысь . Ватсалом, «Пельняньлэн дунневыл нуналэз» фестиваль улсын туэ нырысьсэ «Пельнянь мастерскойёс» радъясько. Сиён-юонлы сӥзем ужрадъёслы кутскон сётӥзы 1-тӥ тулыспалэ. Тегъёс: Мерлык Лулчеберет Дышетон Ижкар Удмуртия пиналъёс удмурткыл пельнянь  